সাসপেন্ড করা হল মুকুন্দপুর আমরি হাসপাতালের ‘ইউনিট হেড’ জয়ন্তী চট্টোপাধ্যায়কে। আড়াই বছরের ঐত্রী দে’র মৃত্যুর দিন হাসপাতালে জয়ন্তীর ভূমিকা নিয়েও তদন্ত শুরু হয়েছে বলেও কর্তৃপক্ষ বিবৃতিতে জানিয়েছেন। ঘরে-বাইরে চাপে পড়ে শুক্রবার দফায় দফায় বৈঠকের পর এই ‘বেনজির’ পদক্ষেপ করেছেন আমরি হাসপাতাল কর্তৃপক্ষ। 
মুকুন্দপুর আমরি হাসপাতালের কর্মীদের একাংশের দাবি, সেখানে শেষ কথা ছিলেন ‘দাপুটে’ জয়ন্তী। ঐত্রীর মৃত্যুর পর তাঁর ‘আমি বড় মস্তান’ মন্তব্য নিয়ে বিপাকে পড়েছিলেন কর্তৃপক্ষ। ক্ষমা চাওয়ার জন্য জয়ন্তীকে রাজি করাতে কর্তৃপক্ষের ঘণ্টাচারেক সময় লেগেছিল। এক আধিকারিক বলেন, ‘‘জয়ন্তী যে খারাপ মন্তব্য করে পরিস্থিতি জটিল করেছিলেন, অভ্যন্তরীণ তদন্তে তার প্রমাণ মিলেছে। পাশাপাশি তাঁকে শারীরিকভাবে হেনস্থার যে অভিযোগ এনেছিলেন, তা ঠিক ছিল না।’’ 
এদিকে কর্তৃপক্ষের গঠিত ছয় সদস্যের অভ্যন্তরীণ তদন্ত কমিটি ঐত্রীর মৃত্যুর বিষয় এবং চিকিত্সায় গাফিলতির যাবতীয় অভিযোগ খতিয়ে দেখা শুরু করেছে। এদিনই সেই কমিটির প্রথম বৈঠক হয়েছে। ছ’জনের ওই কমিটিতে রয়েছেন দুই শিশু বিশেষজ্ঞ, একজন ক্রিটিক্যাল কেয়ার বিশেষজ্ঞ, জেনারেল সার্জন, প্যাথোলজি বিশেষজ্ঞ এবং নার্স। হাসপাতাল সূত্রের খবর, সিসিটিভি’র ফুটেজ খতিয়ে দেখার পাশাপাশি চিকিত্সক-নার্স-কর্মীদের বক্তব্য ভিডিও রেকর্ড করে রাখা হচ্ছে। সিইও রূপক বড়ুয়া এ প্রসঙ্গে বলেন, ‘‘কর্তৃপক্ষ আসল সত্য জানতে চেয়েছেন। সেই তদন্ত শুরু হয়েছে। সাত দিনের মধ্যে কমিটি রিপোর্ট দেবে।’’